钦定古今图书集成/明伦汇编/官常典/第604卷 > 何思登
## 钦定古今图书集成/明伦汇编/官常典/第604卷 > 何思登

按《蒲圻县志》：“思登，字一举，中嘉靖戊午乡试，登万历
甲戌进士。初授行人，公直高洁，不事权要。册封诸藩，
馈遗一无所受。已行取，为权人所持，迁南京户部主
事。刑部郎中陶允宜赠其诗云：‘十年不附中书省，三
载空留比部郎’。升守云南，一意绥靖，民彝戴德，以戢
缅甸有功，上特赐金嘉劳之。嗣丁内艰，起补临江守。”
甫浃月，获巨奸刘亨四著《圣谕》，六解户晓焉。半载，又
丁外艰。起补池州。躬督耕桑，祈雨有应，慕宋守包公
拯作“希包堂”以志服，后池人建祠祀之。升云南按察
司副使，备兵曲靖，抚戢土酋，为院司亟称。未几还里，
偕诸耆英结香山之盟。复起补广西副使。粤俗惰慢，
思登教以种植纺织之业，一载化成。旋入贺东宫事
竣，请告院题加参政归。署臬刘公庭芥遗书云：“阅帑
藏，见公有遗俸在焉，令人悚然起敬，特遣人赍上。”人
以此益多其清介。生平省约退让，至于解纷雪枉，每
言人所难言。尤刚肠嫉恶，不肯俯仰随俗，学根性命、
尊邹、鲁，斥二氏，时推真儒云。年八十卒。所著有《翼正
录》《自镜肤语》《砭俗箴》行于世。